Intern Stjernø-høringsutalelse fra NTL ved HiST

(punktene under refererer til punktene i HiSTs interne notat)

I

Stjernø-utvalgets rapport påpeker de uheldige effektene av den markedsstyringen som sektoren er blitt underlagt. Utvalget peker på at arbeidsdelingen mellom universiteter og høgskoler er brutt ned, og erstattet av en konkurranse som gir mange små fagmiljøer og svekker både forsker- og profesjonsutdanningene.

NTL ved HiST mener dette langt på vei er en korrekt analyse, og vi mener det er av avgjørende viktighet for framtidas høyere utdanning at vi klarer å ivareta profesjonsutdanningenes egenart i forhold til det praksisnære både innen utdanning og forskning. Den enkelte faglige ansattes rett til å forske må ivaretas også i framtida.

II

NTL mener ikke løsningsforslagene til utvalget er like gode som problembeskrivelsen. Det virker som om Stjernø-utvalget er blitt fanget i motsetningen mellom Stat og Marked, og ikke klarer å tenke utenom denne boksen. Derfor viderefører og forsterker utvalget svekkingen av interndemokratiet i sektoren. 

NTL mener en styrking av interndemokratiet er veien å gå for å sikre den reelle uavhengigheten sektoren trenger fra både stat og marked, for å sikre at sektoren kan oppfylle sine viktige samfunnsoppgaver på best mulig måte.
NTL mener at utdanningspolitikken må ses i nær sammenheng med distrikts- og sysselsettingspolitikken, og mener slik det er naturlig at demokratiske organer på fylkesnivå også har en viss innflytelse over de regionale høgskolene. 

III

Stjernø-utvalgets innstilling har først og fremst avstedkommet en debatt om hvorvidt norsk høyere utdanning bør organiseres gjennom store regionale universiteter eller ikke.

NTL ved HiST mener eventuelle sammenslåinger av institusjoner må være basert på frivillighet, og på interne demokratiske prosesser i de institusjonene det gjelder, og  som sagt at utdanningspolitikken må ses i nær sammenheng med distrikts- og sysselsettingspolitikken.

IV

Den tradisjonelle ordningen med valgte ledere svekkes på flere måter i Stjernø-utvalgets innstilling. Først ønsker Stjernø å lovfeste både enhetlig ledelse og ekstern styreleder. Videre svekkes ordningen med valgt rektor ved at den ikke lenger blir beskrevet som hovedmodellen, men nå sidestilles ordningen med ansatt rektor. Ansatt rektor styrkes også ved at utvalget ønsker å gi ansatt rektor plass i styret.

NTL ved HiST mener dette er feil vei å gå. NTL ønsker at sektoren skal styres av kollegiale styringsorganer og av valgte enhetsledere. Et godt utviklet interndemokrati er det eneste som sikrer sektoren en nødvendig grad av uavhengighet opp mot både stat og marked.

Presisert: NTL ønsker en modell med valgt rektor, valgte dekaner og instituttledere og med ansattflertall i styrende organer, slik sektoren har lange tradisjoner for.

V

Se VII

VI

Et av de mest uheldige markedsgrepene sektoren er blitt utsatt for ligger i finansieringsmodellen, med den økte bruken av målstyring.

NTL ved HiST er derfor enig med Stjernø-utvalget i at den resultatbaserte komponenten i finansieringen bør reduseres, men vi vil også presisere at basisbevilgningen bør økes, og at midler til strategiske bevilgninger ikke må tas fra basisbevilgningene. NTL mener også at Basisbevilgningene til høgskolene bør ha et stabilt element uavhengig av antall studieplasser.

VII

Her kan vi langt på vei gjenta det som er sagt under I:

”Stjernø-utvalgets rapport påpeker de uheldige effektene av den markedsstyringen som sektoren er blitt underlagt. Utvalget peker på at arbeidsdelingen mellom universiteter og høgskoler er brutt ned, og erstattet av en konkurranse som gir mange små fagmiljøer og svekker både forsker- og profesjonsutdanningene.”

NTL mener det er sentralt både for forsker- og profesjonsutdanningene at dette skillet mellom utdanningene ikke svekkes ytterligere. NTL mener det er svært defensivt av Stjernø-utvalget når det sier at dette er en utvikling som ikke kan snus, og at et skille mellom universiteter og høgskoler ikke lenger er mulig. NTL mener det er viktig å opprettholde og styrke et skille mellom praksisnære profesjonsutdanninger, og den praksisnære forskningen som høgskolene har hatt som kjerneoppgave, og den mer teoretisk orienterte forskerutdanningen på universitetene.

VIII

NTL mener som sagt at utdanningspolitikken må ses i nær sammenheng med distrikts- og sysselsettingspolitikken, og mener slik det er naturlig at demokratiske organer på fylkesnivå også har en viss innflytelse over de regionale høgskolene.

